Tor Erling Staff

Tor Erling Staff (født 22. februar 1933 i Oslo, død 22. juli 2018 i Oslo) var en norsk jurist. Han var høyesterettsadvokat fra 1967 og gjorde seg også bemerket i samfunnsdebatten.

Utdanning 
Staff ble cand.jur. i 1958 og ble senere også utdannet i USA. Staff var formann i Det Norske Studentersamfund i 1956 og var redaktør for jubileumsboka som ble utgitt i forbindelse med Studentersamfundets 150-årsjubileum i 1963. Han ble høyesterettsadvokat  i 1967 og var direktør for Den norske Forleggerforening i perioden 1966 til 1970.

Virke som advokat 
Staff har vært forsvarer for en rekke klienter tiltalt for de fleste typer forbrytelser, herunder seksuallovbrudd og seksualisert vold, voldtekt, narkotika. To ganger har han løst gisselsituasjoner ved selv å møte væpnede gisseltakere, bl.a da han 15.05.2000 bidro sterkt til å få avsluttet Gisseldramaet i Hjelmeland på fredelig vis.

Høsten 2005 ble Staff omtalt i mediene i forbindelse med en sak om korrupsjon som impliserte Staffs klient John Sandstrøm direkte og Staff selv indirekte.

Den 11. januar 2008 erklærte Staff at han skulle forsvare «Lommemannen», som ble tatt på morgenen samme dag.
Den 1. mai 2008 ble det kjent at Staff ikke lenger var Lommemannens forsvarer.

Markante utspill 
Staff påtok seg ofte rollen som motstander av det som er politisk korrekt. Dette førte til at han ble kritisert for sin frittalenhet vedrørende brennbare temaer, men også til at mange oppfattet ham som aktuell i samfunnsdebatten.

I 1996 uttalte Staff på TV-programmet M: «Om en mor i forhold til en urolig sønn hjelper ham med å onanere ham. Jeg tror ikke det er så veldig galt, men bevare meg vel! Jeg er høyesterettsadvokat, og dette er i strid med straffeloven. Det er ikke det, men dette er høyttenkning om hvordan dette kunne være.» Uttalelsen bidro til at aksjonsgruppa «Barna i våre hjerter» igangsatte underskriftskampanjen «Stopp Staff» i 1996, og 3 154 underskrifter ble samlet inn til støtte for et krav om at han burde trekke seg fra stillingen sin.

Staff kommenterte et vedtak i Arbeiderpartiet om å gå inn for å kriminalisere kjøp av seksuelle tjenester i april 2007 med å si «Jeg synes det er forferdelig. Det gjør prostitusjon til et foraktfullt yrke i stedet for et ærefullt».

I april 2007 uttalte Staff: «Slik jeg har lært å kjenne min klient, og jeg vet hvor inderlig gjerne han vil ut av dette livet, så beklager jeg at han mislykkes i sitt alvorlige forsøk på å ta sitt eget liv», noe som resulterte i at Staff ble innklagd for Advokatforeningens etiske utvalg.

I november 2007 vakte Staff igjen oppsikt da han i boken «Om lov, liv og død» av Håvard Rem sier at «Hvis den dømte etter loven skulle hatt 17 års fengsel, bør mannen som drepte kona på grunn av familiens ære, få to års strafferabatt». Da Staff ble intervjuet om uttalelsen fortsatte han med å si at «En vesentlig årsak til kriminalitet i dagens Norge er at far er blitt dyttet bort fra barna».

Etter å ha blitt «Lommemannens» forsvarer i januar 2008 uttalte Staff bl.a om ofrene i saken at «dette er ganske beskjedne handlinger. Det er ikke all verden. Disse vil ikke ha tatt skade av dette», noe som resulterte i massiv kritikk fra mange hold. Den 1. mai 2008 ble det kjent at Staff ikke lenger var Lommemannens forsvarer.

Da han ble spurt om sitt syn på Incestsaken i Amstetten, nevnte han at den siktede har sympatiske trekk og at barna ble holdt i en «helt grei, liten lavtaket leilighet, med atskillig omhu for hygge».

Familie 
22. juni 2005 inngikk han registrert partnerskap med en mann. Han var tidligere gift med Hilde Haugen og fikk to sønner, herunder Trygve Staff, som ble ansatt ved samme advokatkontor.

Bøker 
 Håvard Rem og Tor Erling Staff: Staff, Oslo, Schibsted 2005, ISBN 82-516-2080-5
 Arne Haugestad: Folkefiende? 70 år med Tor Erling Staff / 29 innlegg redigert av Arne Haugestad, Oslo, Kagge Forlag 2002, ISBN 82-489-0257-9
 John Arne Markussen: Staff – fra innsiden, Oslo, Grøndahl 1985, ISBN 82-504-0784-9
 Tor Erling Staff (hovedredaktør): Jus i hverdagen bind 1–2, Arnkrone, Nordiske Bokverk 1980
 Tor Erling Staff: Begjæring om gjenopptakelse av saken mot Fredrik Fasting Torgersen, Oslo, Pax 1973, ISBN 82-530-0538-5
 Tor Erling Staff (redaktør): Den frie talerstol – 1813–1963, det norske studentersamfund 150 år, Oslo, Det norske studentersamfund 1963

Referanser

Eksterne lenker 

Norske høyesterettsadvokater
Formenn av Det Norske Studentersamfund
Personer fra Oslo